[{"text_idx": "#000000", "text": "Por ke la tagoj de la homaro estu pli lumajLa originala verkaro de Lidia Zamenhof"}, {"text_idx": "#000003", "text": "Respektinda virino. Granda animo c\u0302u iom naiva?"}, {"text_idx": "#000004", "text": "Se fotojn oni vidas pri Lidia Zamenhof, g\u0302ene povas malhelpi nin bone rigardi la tiama modo: virinon ni vidas en ege eksmodaj vestaj\u0302oj \u2013 kiuj ja supozeble estis tre lau\u0306modaj tiutempe. C\u0302ar se io certas, tiam ja, ke Lidia Zamenhof staris firme en sia propra epoko; s\u0302i ne estis \u201eeksmoda\u201d. S\u0302i vidis la minacojn, sed s\u0302i ankau\u0306 vidis multajn eblojn por strebi al bono. S\u0302i vivis en fido al Dio, kies signojn kaj mesag\u0302ojn s\u0302i kredis trovi en la revelacioj de Bahaismo."}, {"text_idx": "#000005", "text": "La volumo estas kompilaj\u0302o de c\u0302iuj c\u0302i-momente konataj originalaj tekstoj de la plej juna filino de L. L. Zamenhof: eseoj, artikoloj, paroladoj en kunvenoj kaj antau\u0306 radiomikrofonoj, kaj rakontoj. En la dua parto trovig\u0302as la retrovitaj leteroj."}, {"text_idx": "#000006", "text": "Jam en 1980 \u2013 same en Antverpeno, sed c\u0302e TK/Stafeto \u2013 aperis de Isaj Dratwer la kompilaj\u0302o Lidja Zamenhof; vivo kaj agado. En g\u0302i krom mallonga enkonduko kaj kelkaj fotoj la c\u0302efan rolon havas pluraj leteroj \u2013 fotokopie kaj preslitere. Siatempe mi recenzis g\u0302in. Lau\u0306 mia memoro: iom strange estas, ke la erara redono Contona (p. 32 c\u0302e Dratwer) de la manskribita bontona (p. 33 samlibre \u2013 oni do mislegis s\u0302ajne la minusklan b kiel majusklan C), pri kiu siatempe mi atentigis, ne estas g\u0302ustigita. Oni bonvolu do en p. 302 de la presita verko g\u0302ustigi tion en la antau\u0306lasta linio."}, {"text_idx": "#000007", "text": "La leteroj, kiuj restas de Lidia, c\u0302efe temas pri renkontig\u0302oj kun konatoj, pri C\u0302e-kursoj, kiujn s\u0302i donis, pri prelegoj en bahaaj kunvenoj ktp. Estas bone konservi tiujn atestaj\u0302ojn de s\u0302ia vivo \u2013 ec\u0302 se enhave fojfoje ili estas sufic\u0302e simplaj."}, {"text_idx": "#000008", "text": "En la nuna libro kelkfoje okazis bedau\u0306rinda komputila s\u0302ovo de linioj al sekva pag\u0302o. La unuaj du linioj de p. 323 trovig\u0302as tute sube je p. 322; la 3 lastaj linioj de p. 325 troveblas je p. 326 supre."}, {"text_idx": "#000009", "text": "Pli interesa supozeble por la g\u0302enerala publiko estas la unua parto de la libro \u2013 pag\u0302oj 29-297. Jen s\u0302i donas tute modelan recenzon \u2013 p. 84-92 \u2013 pri Sinjoro Tadeo, p. 174-183 pri Plena Gramatiko de Kalocsay-Waringhien; jen kortus\u0302as nin tute senpretenda memoraj\u0302o pri rompita paperpremilo el la gepatra domo \u2013 p. 105-106; jen trafas la priskriboj pri kreskantaj zorgoj pri la malproksima patrujo Pollando \u2013 p. 121-123: \u201ekapti la eh\u0302ojn el fora Polujo\u201d; jen estas klara pledo kontrau\u0306 tro da neologismoj, pledo por multaj tre rekonebla ankorau\u0306 \u2013 p. 124-125. En pluraj tekstoj oni kvazau\u0306 travidas la animon mem, kiun nutras la bahaa fido: sur p. 161, ekzemple, s\u0302i provas klarigi, ke lau\u0306 s\u0302ia kompreno vere konkrete ekzistanta malbono tutsimple ne ekzistas: ekzistas nur \u201emanko de bono\u201d (la saman doktrinon oni konas c\u0302e Au\u0306gusteno). Kelkfoje s\u0302i regalas nin per s\u0302ajne simpla fabelo \u2013 pri Hom\u2019 kaj lia ombro \u2013 p. 242-246."}, {"text_idx": "#000010", "text": "Kiel ajn oni aliras c\u0302i tiun libron, c\u0302u kiel historiisto, kiu deziras plireliefigi la historion de la leginda libro de Wendy Heller \u2013 Lidia, la vivo de la Lidia Zamenhof; filino de Esperanto, c\u0302u kiel simpla esperantisto scivola pri tiu filino de Zamenhof, c\u0302u kiel interesito pri la frua bahaa historio \u2013 kiel ajn: c\u0302i libro montras ege vivan junulinon, kiu vidis la kreskantajn minacojn de naziismo kaj milita perforto, kiu samtempe plu fidis je pozitivaj fortoj \u2013 fortoj de Dio kaj fortoj de homa fidelo \u2013 kaj kiu g\u0302is sia morto plu strebis al la bono. Tamen, kiam fine s\u0302i reiras hejmen meze de la minacoj, oni tamen emas demandi sin, c\u0302u iel ankau\u0306 s\u0302i eble estis iom naiva, ne povante kredi je tioma malbono de naziismo. Sed mi kredas, ke tiun subtaksadon de la malbonaj fortoj povus fari preskau\u0306 c\u0302iu."}, {"text_idx": "#000011", "text": "Lidia poluris sian lingvuzadon g\u0302is alta nivelo. Estas bone kompreneble, ke dumlonge s\u0302i estis kvazau\u0306 unika reprezentantino de Esperanto, kiel vojag\u0302anta instruistino, kiu logis amasojn al siaj kursoj."}, {"text_idx": "#000013", "text": "Por ke la tagoj de la homaro estu pli lumaj de Lidia Zamenhof"}]